
R E F E R A T    D E   A P R O B A R E 
privind aprobarea DOCUMENTAȚIEI TEHNICE PENTRU OBȚINEREA AUTORIZAȚIEI DE CONSTRUIRE - D.T.A.C. și a Devizului general pentru obiectivul de investiții „EXTINDERE REȚEA APĂ POTABILĂ STRADA POIENIȚA, MUNICIPIUL BRAD, JUDEȚUL HUNEDOARA”

Imobilele situate pe strada Poienița din municipiul Brad nu dispun de un sistem de alimentare și distribuție apă potabilă în sistem centralizat.
Satisfacerea nevoilor de apă potabilă ale populației se face prin fântânile individuale existente care devin o sursă insuficientă în perioadele de secetă și care nu îndeplinesc criteriile de exigență calitativă și funcțională. 
Față de situația dată, consider că se impune extinderea rețelei de apă potabilă pe strada Poienița, extindere care ar duce la realizarea de noi branșamente pentru toți locuitorii care dețin imobile în acea zonă, asigurând acestora necesarul de apă de calitate în condiții tehnice optime în ceea ce privește debitul și presiunea asigurate în rețelele publice de alimentare cu apă.
Astfel,  am inițiat prezentul proiect de hotărâre prin care am propus aprobarea DOCUMENTAȚIEI TEHNICE PENTRU OBȚINEREA AUTORIZAȚIEI DE CONSTRUIRE - D.T.A.C. și a Devizului general pentru obiectivul de investiții „EXTINDERE REȚEA APĂ POTABILĂ STRADA POIENIȚA, MUNICIPIUL BRAD, JUDEȚUL HUNEDOARA”.
Precizez că această rețea va fi dotată cu cămine de branșamente și apometre. Conducta de aducțiune prevăzută este din PEHD 63 mm, Pn10, în lungime de 270 m prin care apa va fi preluată din conducta existentă, PEID 110 mm, aflată tot pe strada Poienița, pe drumul amenajat cu piatră spartă compactată, urmând ca noua conductă să alimenteze proprietățile aflate mai sus în lungul străzii. În punctul de racord din strada Poienița se va monta un cămin de intervenție / intersecție CI. În acest cămin de intervenție va fi montată o șauă electrosudabilă pentru a realiza T- ul necesar și o vană de 2 țoli pentru secționarea noului tronson. În punctul de capăt se va monta un cămin de capăt prevăzut cu un robinet cu sferă de 2 țoli și un robinet de golire de ¾ țoli. Lungimea tronsonului de apă propus spre extindere va fi de cca. 270 m. Numărul total de branșamente va fi de 8 bucăți și o lungime cumulată de 50 m.
Valoarea Devizului General este de 177.550,99 lei cu TVA, respectiv 149.418,69 lei fără TVA, din care C+M = 135.652,63 lei cu TVA, respectiv 113.993,81 lei fără TVA.
În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.	 
Invoc în susţinerea propunerii mele prevederile art. 44 alin. 1 din Legea nr. 273/2006 privind finanţele publice locale, cu modificările şi completările ulterioare, ale H.G. nr. 907/2016 privind etapele de elaborare şi conţinutul - cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare, ale art.129 alin. 2 lit. d, alin. 4 lit. d din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

